**Az Őrség 30 teljesítménytúra útvonala:**

**Őriszentpéter (Kovácsszer), általános iskola**  - Őriszentpéter (Városszer - Siskaszer  - **Templomszer**  - Keserűszer) - Felső-Zala völgye  -  **Vadászház** - **Szalafő [Sola]** (Templomszer  -  **Pityerszer**  - Felsőszer  - Papszer)  - Róna  - Felső-Lugos-patak völgye  - **Kondorfa [Kradanosje / Kradanovci / Krottendorf**  -  **Gradendorf]** (Fővég - Alvég)  - Lugos-patak völgye  -  **Ispánk [Spanki]**(Keletiszer  - Nyugatiszer)  -  **Bárkás-tó**  - Sáfrány-hegy  -  **Őriszentpéter (Kovácsszer), általános iskola**

Kiindulópontunk **Őriszentpéteren (Kovácsszer)**, az **általános iskola (Rajt)**. Kilépünk az iskola ajtaján és a kis liget mellett vezető, fenyősor szegélyezte járdán a sportpálya végén lévő gyalogút-csomópontig megyünk. Itt a jobbra térünk a **Szalagozás**alapján és a Zala (Szala) partján vezető, ismertető táblákkal kísért gyalogúton folytatjuk utunkat. Egy kis játszótér után átkelünk a Zala hídján és az egyenesen emelkedő talajúton felmegyünk a református templomhoz.

Itt, a Városszernek nevezett városrészben érjük el a **Rockenbauer Pál Dél-dunántúli Kéktúra** útvonalát, amelyen jobbra fordulunk és amely Szalafőig, a szentgotthárdi elágazásig lesz a kísérőnk. A túloldalon láthatjuk a Művelődési házat, melyben a Szikszay Edit Helytörténeti Gyűjtemény található. Turistatörténeti nevezetessége, hogy az I. Őrség 50 és 30 teljesítménytúrák (1993. május) rajtja és célja is itt volt. Északnyugat felé elhaladunk a városszeri általános iskola hosszú épülete, az Őrségi Fogadó, majd az autóbusz megállóhely után az imaház mellett. Nemsokára megpillantjuk a parkerdőben megbújó esőházat és az Őrségi Nemzeti Park ismertető tábláját. Itt ágazik ki utunkból a **Kék kereszt** turistajelzés, amely az Égésszer - Galambosszer - Őrségi Nemzeti Park Keserűszeri Kutató- és Vendégháza útvonalon köt át a Felső-Zala völgyébe, a **Rockenbauer Pál Dél-dunántúli Kéktúra** (és egyben túránk) későbbi szakaszára. Az **Őrség 20 teljesítménytúra** ezt az utat követve itt elválik tőlünk.

Mi a **Rockenbauer Pál Dél-dunántúli Kéktúra** alapján megyünk tovább és a galambosszeri elágazás, majd a temető után elhagyjuk a Városszert. Átkelünk a kondorfai műút Zala-hídján, miközben szemügyre vehetjük az Őrségre annyira jellemző "szeres" településforma (a vizenyős völgyek helyett a dombokra települt épületcsoportok) egyik legszebb elrendeződését. Mögöttünk a Városszer, balra előttünk, a Zala völgye feletti dombokon, a műemlék árpád-kori templommal koronázott Templomszer látszik, míg szemben a Siskaszer, tőle jobbra pedig a Kovácsszer helyezkedik el (az Égésszert, a Galambosszert és az Alszert az Őrség 20 teljesítménytúra érinti, míg a legnyugatibb szerrel, a Keserűszerrel hamarosan találkozunk; a túrák útvonalából kieső Baksaszer a városközponttól dél felé, a vasútállomás irányába húzódik). A műút felvezet a Siskaszerre, ahol a Hársfa Fogadó és Panzió, valamint az Őrségi Nemzeti Park Igazgatóság (Harmatfű Természetvédelmi Oktatóközpont) is található. (A **Rezgőnyár tanösvény** a nemzeti park igazgatósága mellett húzódó erdősávban mutatja be az erdő fásszárúit, az erdők kialakulását, a fasorok élővilágát és az odúlakó madarakat). Az itt jobbra kiágazó **Kék kereszt** jelzés a Kovácsszer és a Sáfrány-hegy érintésével a Bárkás-tói esőházhoz vezet.

Innen a balra kiágazó szalafői műúton követjük tovább a **Rockenbauer Pál Dél-dunántúli Kéktúrát** és egy kis völgyelés után emelkedni kezdünk a Templomszeren. A vendégházak szegélyezte úton elhagyjuk a régi pajtákból kialakított, újabban épült Pajta vendéglőt és folyamatosan felfelé gyalogolva lassan megérkezünk a **Őriszentpéter (Templomszer)** nevű **1. ellenőrzőponthoz**. A plébánia előtt kis parkot találunk, melyen át gyalogút vezet az Őrség egyik "ékkövéhez", a Szent Péter apostol titulusú, árpád-kori, műemlék templomhoz. Környékén érdemes még megtekinteni a régi temetőt, valamint a "templomdomb" déli oldalában megbújó Középkori téglaégető kemence maradványait (szintén országos műemlék).

Az ellenőrzőpontot a **Rockenbauer Pál Dél-dunántúli Kéktúra** jelzéseit követve hagyjuk el, amely nyugati irányban vezet tovább a szalafői műúton. Balra látjuk a **Csörgőalma gyümölcsöskertet**, amely az Őrségi Nemzeti Park Igazgatóság régi gyümölcsfajtákat felkutató, megőrző és bemutató programjának a helyszíne. Jelzésünk nemsokára balra kanyarodik egy talajútra, amely mintegy száz méter megtétele után egy délkelet felé tartó, kis hegyorron vezet tovább. Az erdősáv mentén érkezünk Őriszentpéter legnyugatibb városrészéhez, a Keserűszerre, melyet a régi temető mellett érünk el. A Galambdúc Vendégház előtt jobbra kanyarodunk és a betonozott utcán végigmegyünk a "szeren", ahol még számos műemlék épületet láthatunk, az őrségi népi építészet remekeiből. A Pagony Vendégház után a Keserűszer nyugati szélén vezető úton balra, a völgy felé fordulunk. Elhagyjuk az épületeket és nagy kanyarral átkelünk a Zala hídján, mely után megérkezünk a Felső-Zala völgyében lévő turistaút-elágazáshoz, az Őrségi Nemzeti Park Keserűszeri Kutató- és Vendégháza alatti tisztás szélére. Az őriszentpéteri parkerdőnél (Városszer) kiágazó **Kék kereszt** turistajelzés az Égésszeren és a Galambosszeren végigvezetve érkezik ide.

Innen a Zala déli partján, a továbbra is nyugatnak tartó **Rockenbauer Pál Dél-dunántúli Kéktúrát** követjük, a kis holtágak, meanderek között vezető kitűnő talajúton. A **Szala menti tanösvény** is erre vezet (fordított irányban), mely a Szala (Zala) mente élővilágát hivatott bemutatni. Az erdőből kiérünk egy nagy tisztásra és ennek jobb szélén továbbmenve, hamarosan egy kis hídon át visszatérünk a Zala északi partjára. Most már ezen az oldalon, a Bánföld aljában gyalogolunk tovább felfelé a völgyben, majd átkelünk egy kis mellékágon (csúszós, sáros viszonyok között óvatosan!). A villanypásztorral védett magánterület az utóbbi időben egészen a Zaláig terjeszkedett, ezért közvetlen a patak menti vadregényes ösvényen folytatjuk utunkat (Régebben a jelzés végig a Felső-Zala rétjének szélén vezetett). A távolban a szalafői Alsószer házcsoportját látjuk, melyhez egyre közelebb kerülünk. Lassan teljesen észak felé kanyarodunk és egy hirtelen irányváltással, az ún. "Miska hídján" át ismét a Zala déli partjára kerülünk.

A Cseri-völgy torkolata után a **Rockenbauer Pál Dél-dunántúli Kéktúra** és a Szala menti tanösvény alapján a hegyoldalban emelkedni kezdünk. Feljebb, egy tisztás szélén szintbe fordulunk a fenyőkkel kevert erdőbe és egy kis kőfejtőtől érkező talajúton lassan visszaereszkedünk a völgybe. Az Alsószeri-hegy meredek oldala alatt, a patak menti réten útelágazsához érkezünk, ahonnan az útvilla bal oldali ágán folytatjuk utunkat, a **Szalagozás** alapján. Pár pillanat múlva, az erdészeti talajút keresztezése után el is érjük a kis **Vadászházat, a 2. ellenőrzőpontot**, amely mellett hangulatos pihenőhelyet, a völgyfőben pedig forrást találunk.

Itt elválunk az **Őrség 50 teljesítménytúra** útvonalától, amely a **Sárga sáv** jelzésen folytatja útját Szlovénia felé. A vadászháztól az északkelet felé tartó talajúton, a **Szalagozást** követve, a Zala hídja előtt érjük el ismét a **Rockenbauer Pál Dél-dunántúli Kéktúra** útvonalát, amely alapján átkelünk a patakon. S-kanyart leírva, pár perc múlva Szalafő (Alsószer) szélére érkezünk, ahol az itt kiágazó, észak felé tartó talajútra térünk. A Zala-völgy peremén, a sportpálya mentén szintben haladunk tovább és hamarosan Szalafő központjába, a Templomszerre érünk. (Itt van a **Szala menti tanösvény** kiindulópontja). Jobbra találjuk a kultúrházat és a polgármesteri hivatalt, mögötte pedig, a településrésznek nevet adó műemlék református templomot. Jelzésünk északnyugat felé folytatódik a szentgotthárdi műúton. Elhagyjuk a világháborús emlékművet, balról a községi könyvtárat és a vegyesboltot, majd az autóbusz megállóhely után az újabban épült Őrszem Fogadót. Ezután balra, a Csörgőszer és a Gyöngyösszer felé tartó utcán ágazik ki a **Kék négyzet** jelzés, amely a szalafői (pityerszeri) erdészeti úton vezető **Kék kereszt**turistajelzéshez biztosít átkötést. Ugyanerre indul a település környékének jellemző élőhelyeit (a száraz kaszálótól az elegyes erdőkig) bemutató és a - kerülővel, szintén - Piyterszerig vezető **Körtike tanösvény** is. Mi azonban egyenesen megyünk tovább az ökomenikus imaház és a Gatter Fogadó között nyugat felé kanyarodó főúton. A fogadó udvarán áll a ún. "Vénség", amely az Őrség egyik legidősebb fája és melyre a "Bejárat az öreg tölgyhöz" feliratú tábla is felhívja figyelmünket. A közel 250 éves kocsányos tölgy (Quercus robur) kerülete 578 cm, magassága pedig 27 méter. Hamarosan a Papszer alatti útelágazáshoz érkezünk, ahol a **Rockenbauer Pál Dél-dunántúli Kéktúra** - továbbra is a szentgotthárdi főutat követve - jobbra kanyarodik, Kondorfa irányába.

Mi azonban egyenesen, a táblával is jelzett Pityerszer felé megyünk tovább, az itt kezdődő **Kék kereszt** és **Kék körút**turistajelzések alapján. Jobbra a Papszer házcsoportjait látjuk, miközben nyílegyenes utunk hamarosan átkel a Zala utolsó közúti hídján (ugyanis az itt még csak pataknyi folyó forrásága jobbról, a Felsőszer és a Papszer közötti völgyből érkezik ide). A híd után, a Szalafő (Felsőszer) nevű autóbusz megállóhelynél az útvilla bal oldali ágán folytatjuk utunkat. (A szemközti, emelkedő úton indul a **Felsőszeri tanösvény**, amely a Felsőszeren át vezet Pityerszerre, miközben Szalafő építészeti értékeit és a népi kultúra emlékeit mutatja be). Műutunk még egy ideig a völgyben halad, majd a Felsőszeri-patak (a Piyterszer és a Felsőszer közötti völgyben folyik) hídja után, egy nagy kanyarral felkanyarodunk a dombra és egyenletesen emelkedve **Szalafő (Pityerszerre), a 3. ellenőrzőponthoz** érünk. Itt találjuk a híres Szalafő Pityerszer Népi Műemlékegyüttest (szabadtéri múzeum, skanzen) valamint a**Körtike és a Felsőszeri tanösvények** végpontját.

Az ellenőrzőponttól a műemlékegyüttes területét északkelet felé átszelő **Kék körút** jelzésen folytatjuk utunkat, melyet a**Felsőszeri tanösvény** (fordított irányú útvonala) is kísér. Határozott ösvényen ereszkedünk le a Pityerszer és a szemközti dombon ülő Felsőszer közötti völgybe, ahol átkelünk a Felsőszeri-patakon. Ösvényünk a túlodali erdőben kapaszkodni kezd felfelé, majd egyre inkább balra hajlik és egy kis völgyfő mellett, az alig észlelhető jelleghatáron északi irányban felvezet a Szalafő (Felsőszer) nevű településrész nyugati végére (visszatekintve a Pityerszerre nyílik nagyszerű kilátás). A szer főútján jobbra kanyarodunk és szépen felújított porták mentén nagyon lassan ereszkedni kezdünk. Egy kanyarnál elhagyjuk az eddig követett utat és a **Kék körút** turistajelzésen balra, a szemközti dombon települt Papszer felé vesszük az irányt (a **Felsőszeri tanösvény**tovább követi a betonutat). A füves földút egy kis erdőfolt mellett leereszkedik a Felső-Zala völgyébe, ahol keresztezzük a Zalát és a szemközti domboldalon kelet felé felkapaszkodunk a szalafői Papszerre. Az épületek között vezető talajúton jobbra fordulunk, a következő elágazásnál pedig balra tartva, északi irányban követjük tovább jelzésünket. Végül kikanyarodunk az Őriszentpéter - Szalafő - Szentgotthárd (Farkasfa - Máriaújfalu) közötti főútra, melyet a település üdvözlő táblájánál érünk el. A **Kék körút**turistajelzés itt elválik tőlünk és a **Rockenbauer Pál Dél-dunántúli Kéktúra** Őriszentpéter felé tartó ágával együtt levezet a szentgotthárdi (pityerszeri) elágazáshoz. (Szalafő része még az eddig megismert Templomszeren, Pityerszeren, Felsőszeren és Papszeren kívül az Őriszentpéter felé eső Alsószer, valamint a Templomszertől délnyugat felé húzódó Csörgöszer és a Gyöngyösszer).

Mi a **Rockenbauer Pál Dél-dunántúli Kéktúra** másik ágán balra fordulunk a főúton és egy ideig északnyugati irányba gyalogolunk. Hamarosan azonban jobbra, a Papszer dűlő szélén vezető talajútra kanyarodunk. A következő elágazásnál balra, Külső-Cser erdejének szélén pedig ismét jobbra fordulunk. Nemsokára elérjük a Szalafő (Alsószer) felől érkező széles talajutat, amelyen enyhén balra tartva, északkelet felé követjük tovább a Róna lapos fennsíkjának peremén az erdő szélét. A távolban, a kondorfai Nagyhegyen az egykori Tsz épületei látszanak. Elérve szálerdő egykori szélét, a jelleghatárt követő földúton balra fordulunk majd egy újabb kanyar után, ösvényen haladva egy völgy felé vezető nyiladékhoz érkezünk. Ezen balra tartva leereszkedünk a Felső-Lugos-patak gyönyörű lucfenyvessel borított völgyébe. Az északkelet felé húzódó völgyben folytatjuk utunkat, míg a Nagysári-hegy erdeje alatt turistaút elágazáshoz nem érünk. Itt a Szentgotthárd (Farkasfa) felől érkező **Őrvidéki Piros Túra** és ezzel együtt az **Őrség 50 teljesítménytúra** csatlakozik útvonalunkhoz.

A völgyben tehát egyenesen, a **Rockenbauer Pál Dél-dunántúli Kéktúra** és az **Őrvidéki Piros Túra** jelzései alapján megyünk tovább. A gyönyörű fenyvesben kelet felé gyalogolunk, majd hirtelen jobbra tartva, meredeken kikapaszkodunk a völgyből. Feljebb a Nagysári-hegy oldalában szintbe fordulunk, és rövid ereszkedő után, az Ürög-völgy torkolatánál egy talajútra érünk le. Átkelünk a Lugos-patak hídján és az emelkedőn megékezünk Kondorfa [Kradanosje / Kradanovci / Krottendorf - Gradendorf] Fővég nevű településrészére. A két turistajelzés végigvezet Fővégen, ahol még láthatunk egy-két régi őrségi parasztházat. Az emelkedő után leereszkedünk egy oldalvölgy patakjához, ahonnan meredeken megyünk fel Kondorfa központjába (világháborús emlékmű). Az **Őrvidéki Piros Túra** itt jobbra kanyarodik a Csörötnek - Őriszentpéter közötti főúton és a Máli-hegy, valamint a vizenyős Dó-rét érintésével vezet tovább a Bárkás-tó - Ispánk felé (Az Őrség 50 teljesítménytúra arra vezet tovább). Mi egyenesen, a szemben kezdődő Alvégen, a **Rockenbauer Pál Dél-dunántúli Kéktúra** alapján pillanatok alatt elérjük a**kondorfai italboltot (4. ellenőrzőpont)**.

Az ellenőrzőpont után tovább követjük a **Rockenbauer Pál Dél-dunántúli Kéktúra** útvonalát az északkelet felé húzódó Alvégen. Átmegyünk a Kis-völgy patakjának hídján, majd az emelkedő utcán - elhagyva a Lugos-patak völgyében lévő sportpályához vezető út kiágazását - hamarosan felérünk a Szent Lukács titulusú római katolikus templomhoz. Ezután még néhány métert emelkedünk és nagy kanyarral, mindinkább délkelet felé kanyarodva leereszkedünk egy újabb kis hídhoz. Enyhe emelkedő után elhagyjuk az északi irányba, a Hosszú megye felé tartó talajút kiágazását és el is érjük a település keleti végét. Továbbmegyünk a talajúton, amely a Lugos-patak völgyében lévő nagy kanyarhoz vezet. Innen a hatalmas ívvel balra, a völgy északi peremére kanyarodó földúton folytatjuk utunkat a **Rockenbauer Pál Dél-dunántúli Kéktúra** jelzésein. Nemsokára utunk - a völgyet követve - lassan délkelet felé kanyarodik (a Lugos patak a szélestalpú völgy túlsó, déli peremén, a Máli-hegy erdeje alatt folyik). Több kisebb, északi oldalvölgy (Nagy-völgy, Kupla-völgy) torkolatát is keresztezzük, végül egy bokros erdősávnál kelet felé kanyarodva a kondorfai völgyszakasz legalsó tisztására jutunk. Itt keresztezzük a Lugosi-völgy nevű északi oldalvölgy patakját és a tisztás szemközti szélén futó településhatárt átlépve beérünk az erdőbe. Mintegy 100 m megtétele után turistaút-elágazáshoz érkezünk. Az egyenesen vezető **Rockenbauer Pál Dél-dunántúli Kéktúra** továbbra is a Lugos-patak völgyét követi Hegyhátszentmárton - Ivánc felé.

Mi azonban az itt jobbra kiágazó **Zöld sáv** turistajelzésre térünk át. Az egyenes, de rosszabb minőségű földúton az itt nagy kanyarokat leíró Lugos-patakhoz érünk, melynek kimosott medrét meredek, görgeteges, csúszós ösvényen óvatosan keresztezzük (Csapadékos időben nem tudunk "száraz lábbal" átkelni a patakon!). A túloldalon gyenge ösvényre lépünk, amelyen hamarosan elérjük a völgy déli peremén vezető földutat. Ezen néhány métert balra teszünk, majd a jelleghatáron délkelet felé tartó nyiladékban, a vadvédelmi kerítés mentén emelkedni kezdünk. A tarra vágott, egykori Fekete-fenyves sarkán, a kapunál érünk fel az erdészeti talajútra, amelyen jobbra kanyarodunk. Lassan tovább emelkedő utunk egy völgyfő nagy kanyarja után déli irányba fordul és nyílegyenesen, az Alsó-erdő szélén felvezet az Őriszentpéter - Ivánc közötti főút nagy kanyarjához. Balra, tehát kelet felé folytatjuk utunkat a műúton, amely átvezet az alig felismerhető, lapos völgyfőben eredő Ispánki-patak kis hídján (Innen kezdve már déli irányba folynak a patakok, tehát már át is keltünk a Lugos-patak és a Zala jellegtelen vízválasztóján). Csakhamar, egy nagy ívű kanyarban elágazáshoz érünk, ahol éles szögben jobbra, délnyugat felé tartó, széles talajútra lépünk a **Zöld sáv** jelzést követve. A nyílegyenes út a Hosszú-fenyves, a Zörgő és a Templom-völgy nevű dűlők mentén Ispánkra [Spanki], mégpedig a Keletiszerre vezet. A kis temető után megérkezünk az **Ispánk, Békeliget nevű, 5. ellenőrzőponthoz**. A **Zöld sáv** jelzés innen egyenesen vezet tovább és a Disznós-tető érintésével Őriszentpéter (Alszer) szélére kalauzol (Az **Őrség 50** és **Őrség 20**teljesítménytúrák útvonala arra folytatódik).

Az ellenőrzőpontot a Zalalövő - Kisrákos felől érkező és a Békeliget nyugati szélén északnyugat felé kanyarodó **Őrvidéki Piros Túra** alapján hagyjuk el. A fenyves liget mentén vezető talajúton leereszkedünk az Ispánki-patak völgyébe és egy nagy kanyarral délnyugat felé fordulva átkelünk a patak hídján. Felmegyünk a Nyugatiszerre, ahol keveset déli irányba gyalogolunk, majd egy jobbra kiágazó földúton elhagyjuk a "világ közepét" (Egyes források azért nevezik így a községet, mert itt a "templomtoronynak nincs árnyéka". Ennek az a valós alapja, hogy a településen valóban csak egy egyszerű harangláb található. Más történelmi források a szomszédos településektől való azonos távolsággal magyarázzák ezt. Az egykori Nemesszer és Pórszer nevű településrészek ma a Keletiszer és Nyugatiszer neveket viselik). A mezőn át a szemközti erdőfoltig megyünk, amelyen jelzett utunk keresztülvezet. Leérünk a Rakottyás-völgybe, ahonnan északi irányba, felfelé indulunk tovább, majd balra felkanyarodunk az erdeifenyvessel borított kis hegyorra. A gerincvonal után, idősebb erdőben ereszkedünk le az Őriszentpéter - Ivánc közötti főúthoz, melyet a Bárkás-tó bejáróútjának kiágazásánál érünk el. Az innen induló **Piros kereszt** turistajelzés a Bárkás-tói melletti tisztás (agyaggalamb lőtér) kihagyásával biztosít átkötést az **Őrvidéki Piros Túra** későbbi szakaszára. Keresztezzük a műutat és a köszöntő táblával jelzett Bárkás-tó mellett elvezető jó talajúton hamarosan egy kis autóparkolóhoz érünk. Az **Őrvidéki Piros Túra**a sorompóval lezárt, erdészeti talajúton folytatódik és a Dó-rét érintésével Kondorfára vezet (Az Őrség 50 teljesítménytúra útvonala szemből érkezik ide Kondorfa és a Dó-rét felő). Mi azonban a parkolónál kiágazó ösvényen a **Kék kereszt** jelzésre térünk át, amely a közeli **Bárkás-tói esőházhoz vezet (6. ellenőrzőpont)**. (Az esőház eredetileg nem itt, hanem mintegy 50-60 méterrel északkeletebbre, az erdészeti talajút túlsó oldalán állt.)

Az agyaggalamb lőtér tisztásának szélén lévő esőháztól a **Kék kereszt** turistajelzés alapján, dél felé felkapaszkodunk az erdeifenyő alkotta erdőbe. Feljebb érve jobbra kiágazó ösvényre térünk, amely a domb északi oldalában kivezet egy földútra. Ezen ismét jobbra fordulunk és egy darabig északnyugat felé folytatjuk utunkat. Elmegyünk egy kis vadföld (vadetető) tisztásának szélén, majd a fenyvesben hirtelen balra fordulunk és a hangulatos ösvényen végül - néhány kanyar után - egy nyiladékban haladó földútra jutunk. A déli irányú nyiladék az Aszalós nevű erdőrészhez vezet. Még az erdő széle előtt, jobbra kiágazó ösvényen átmegyünk a párhuzamos nyiladékban futó talajút végéhez. Itt ismét dél felé fordulunk és az erdőszéli földúton gyalogolunk tovább. Bokrosabb területnél keresztezünk egy kelet-nyugati irányú földutat, ahonnan - enyhe töréssel - délnyugat felé folytatjuk utunkat. A Sáfrány-hegy gerincének nyugati oldalában vezető, enyhén ereszkedő földúton (ha éppen nincs beszántva), az erdő és a magaslesek ölelésében fekvő vadföld határán haladunk. Végül utunk az vegyes erdőbe ér és erősebb ereszkedővel levezet a Sáfrány-hegy és a Szarka-hegy közötti völgybe. Balra kikanyarodunk a tisztásra, miközben átlépjük egy oldalvölgy patakját. A lapos völgyfenék mentén vezető földutunk a Csikó-völgyi-patak völgyében, egy újabb erdősaroknál az őriszentpéteri Siskaszert a kovácsszeri egykori Tsz-el összekötő földútba torkoll. Ezen a **Kék kereszt** turistajelzés alapján balra fordulunk és villanypásztort követve felmegyünk a következő elágazáshoz. Itt dél-délnyugat felé kanyarodunk az előttünk látható Őriszentpéter (Kovácsszer) irányába, miközben szép kilátás nyílik nyugat, azaz a Templomszer irányába. A városrész utcáján hamar leérünk a Siskaszer és a Kovácsszer közötti utcára (Azt is mondhatjuk, hogy a Hársfa Fogadót és Panziót a Bognár Étteremmel összekötő útra). A **Kék kereszt** jelzés itt elválik tőlünk és jobbra fordulva átvezet a Siskaszerre, a **Rockenbauer Pál Dél-dunántúli Kéktúra** útvonalához.

A **Szalagozás** alapján balra kanyarodunk és a Kovácsszeren emelkedő utcán folytatjuk utunkat. Egy északkelet felé tartó utca kiágazása után hamarosan a Fazekas Vendégházhoz (Fazekasnő) érünk fel. Itt jobbra, betonos gyalogútra fordulunk és déli, majd délkeleti irányban, a vadvirágos réten át lassan leereszkedünk a Zala-völgy peremére. Gyalogutunk egyenesen a kerítések között bevezet a Kovácsszerre. A balról érkező utca után meg is érkezünk **Őriszentpéterre (Kovácsszer), az általános iskolához (Cél)**, melynek bejáratát az épület keleti oldala mentén, néhány lépcsőn lemenve érjük el..